b'\n_START_ARTICLE_\nBerlinski kongres\n_START_PARAGRAPH_\nBerlinski kongres je bil sestanek predstavnikov takratnih velesil - Nem\xc4\x8dije, Avstro-Ogrske, Francije, Zdru\xc5\xbeenega kraljestva, Italije, Rusije - in Osmanskega cesarstva junija in julija 1878 v Berlinu._NEWLINE_Po kon\xc4\x8dani rusko-tur\xc5\xa1ki vojni leta 1877 in po miru v San Stefanu se je zelo pove\xc4\x8dal ruski vpliv na Balkanskem polotoku, med balkanskimi dr\xc5\xbeavami pa je po tem sporazumu najve\xc4\x8d dobila Bolgarija. Avstro-Ogrska in Velika Britanija sta se \xc4\x8dutili mo\xc4\x8dno ogro\xc5\xbeeni in tako je bil z nem\xc5\xa1kim posredovanjem leta 1878 sklican berlinski kongres, ki mu je predsedoval in ga suvereno obvladal nem\xc5\xa1ki kancler Otto von Bismarck._NEWLINE_Po enem mesecu je bila sklenjena mirovna pogodba, ki je temeljito spremenila politi\xc4\x8dni zemljevid jugovzhodne Evrope. Najve\xc4\x8d je izgubila premagana osmanska dr\xc5\xbeava, med zmagovalkami pa Bolgarija. Srbija, \xc4\x8crna gora in Romunija so na berlinskem kongresu postale neodvisne dr\xc5\xbeave. Avstro-Ogrska je smela zasesti Bosno in Hercegovino._NEWLINE_Berlinski kongres je imel daljnose\xc5\xbene posledice v evropski zgodovini in nekdanja zavezni\xc5\xa1tva so se temeljito pome\xc5\xa1ala.'